എക്സ്പോ ആഘോഷമാക്കി കുട്ടികള് ദുബായ്: വിശ്വമേളക്ക് യു.എ.ഇയിലെ വിവിധ സ്കൂളുകളില്നിന്ന് കുട്ടികള് കൂട്ടമായി എത്തിത്തുടങ്ങി. സ്കൂള് ബസുകളില് യൂനിഫോം ധരിച്ച് എത്തുന്ന കുട്ടികള് അത്ഭുതക്കാഴ്ചകള് ആസ്വദിച്ച് പവലിയനുകള് കയറിയിറങ്ങിയാണ് മടങ്ങുന്നത്. ദിവസവും ആറായിരത്തോളം കുട്ടികള് വിവിധയിടങ്ങളില്നിന്നായി എക്സ്പോ നഗരിയില് എത്തുന്നുണ്ട്. ചരിത്രവും പുതിയ സാങ്കേതികവിദ്യകളും അടക്കമുള്ള പ്രദര്ശനങ്ങള് ചോദിച്ച് മനസ്സിലാക്കിയാണ് കുട്ടിസംഘങ്ങള് മടങ്ങുന്നത്. എമിറേറ്റ്സ് സ്കൂള് എസ്റ്റാബ്ലിഷ്മെന്റ് 11,000 സ്കൂള് ട്രിപ്പുകളാണ് മേളയിലേക്ക് ഒരുക്കുന്നതെന്ന് ഡയറക്ടര് ഡോ. റബാഅ് അല് സുമൈതി പറഞ്ഞു. അധ്യാപകരുടെയും ജീവനക്കാരുടെയും അകമ്ബടിയോടെയാണ് കുട്ടികളെത്തുന്നത്. ടിക്കറ്റും കോവിഡ് പരിശോധനയും ആവശ്യമില്ലാത്തതിനാല് പ്രവേശനം എളുപ്പമാണ്. കുട്ടികള്ക്ക് പ്രത്യേകമായി ഒരുക്കിയ വിനോദവിജ്ഞാന പരിപാടികളിലേക്കാണ് ഇവരെ പ്രധാനമായും കൊണ്ടുപോകുന്നത്. മേളയുടെ ഭാഗ്യചിഹ്നങ്ങളായ റാശിദയും ലത്വീഫയുമാണ് കുട്ടികളെ സ്വീകരിക്കുന്നത്. വിവിധ രാജ്യങ്ങളുടെ സാംസ്കാരിക വൈവിധ്യങ്ങളെ പരിചയപ്പെടാനും പഠിക്കാനും എക്സ്പോ സന്ദര്ശനം സഹായിക്കുന്നുണ്ടെന്ന് അധ്യാപകര് പറയുന്നു. അല് വസ്ല് പ്ലാസയില് അടക്കം നടക്കുന്ന വിവിധ കലാപരിപാടികളും കുട്ടികള്ക്ക് വീക്ഷിക്കാന് അവസരം ലഭിക്കുന്നുണ്ട്. ചില പരിപാടികള് അവതരിപ്പിക്കുന്നവരായും കുട്ടികള് രംഗത്തെത്തുന്നു. പൊതു വിദ്യാഭ്യാസ വകുപ്പ് സഹമന്ത്രി ജമീല ബിന്ത് സാലിം മിസ്ബാഹ് അല് മുഹൈരി കഴിഞ്ഞ ദിവസം എക്സ്പോയില് സ്കൂള് കുട്ടികള്ക്കൊപ്പം സന്ദര്ശിച്ചിരുന്നു.